Liidul on liikmena osalemis- ja hääleõigus. WECAFC püüab oma otsuseid vastu võtta konsensuse alusel. Muul juhul võetakse otsused vastu antud häälte enamusega, välja arvatud juhul, kui töökorras on sätestatud teisiti.

WECAFC on nõuandev tehniline ja piirkondlik kalandusasutus, mis on loodud FAO põhikirja artikli VI lõike 1 alusel. WECAFC sekretariaadi tegevust haldab ja rahastab FAO. WECAFC sekretariaadi peamised ülesanded on juhtimise ning tema vastutusalasse kuuluvate mere bioloogiliste ressursside kaitse ja majandamisega seotud tegevuse edendamine, koordineerimine ja hõlbustamine. Samuti võib WECAFC anda oma liikmetele ja pädevatele kalandusorganisatsioonidele nõu kalavarude majandamise, seire, kontrolli ja järelevalve küsimustes. Samuti võib ta vajaduse korral abistada oma liikmeid asjaomaste rahvusvaheliste kalandusalaste vahendite rakendamisel ning taotluse korral ühiste ja piirialade kalavarude kaitsmisel, majandamisel ja arendamisel nende vastavates riiklikes jurisdiktsioonides.

Kavandatava akti peamine eesmärk ja sisu on seotud kalandusega. Käesolevas seisukohas kajastatavate põhimõtete kehtestamise õiguslik alus on määrus (EL) nr 1380/2013.

WECAFC on tehniline ja piirkondlik kalandusasutus, mis on loodud 1973. aastal FAO resolutsiooniga 4/61 vastavalt FAO põhikirja artikli VI lõikele 1. Kuna WECAFC otsused („soovitused“ ja „resolutsioonid“) ei ole liikmete suhtes siduvad, siis õigusaktid, mida WECAFCd kutsutakse üles vastu võtma, kujutavad endast õigusakte, mis võivad otsustavalt mõjutada liidu seadusandja vastu võetud õigusaktide sisu.

ELi toimimise lepingu (edaspidi „alusleping“) artikli 218 lõikes 9 on sätestatud, et „[n]õukogu võtab komisjoni [...] ettepaneku põhjal vastu otsuse, millega […] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku.“

NÕUKOGU OTSUS

seisukoha kohta, mis võetakse Euroopa Liidu nimel Kesk-Atlandi lääneosa kalanduskomisjonis

EUROOPA LIIDU NÕUKOGU,

võttes arvesse Euroopa Liidu toimimise lepingut (edaspidi „alusleping“), eriti selle artikli 43 lõiget 2 koostoimes artikli 218 lõikega 9,

võttes arvesse Euroopa Komisjoni ettepanekut

ning arvestades järgmist:

(1)Euroopa Liit on Kesk-Atlandi lääneosa kalanduskomisjoni (WECAFC) liige. WECAFC on ÜRO Toidu- ja Põllumajandusorganisatsiooni (FAO) piirkondlik kalanduskomisjon, mis on loodud FAO põhikirja artikli VI lõike 1 alusel.

(2)Euroopa Liit on FAO liige.

(3)Vastavalt oma muudetud põhikirja artikli 6 punktile h võib WECAFC vastu võtta soovitusi ja resolutsioone. Oma nõuandva staatuse tõttu ei ole WECAFC otsused liikmete suhtes siduvad.

(4)WECAFC võtab oma komisjoni istungitel vastu soovitused ja resolutsioonid mere bioloogiliste ressursside kaitse ja majandamise kohta.

(5)On asjakohane määrata kindlaks seisukoht, mis võetakse liidu nimel WECAFC raames ajavahemikul 2019–2023, kuna WECAFCd kutsutakse vastu võtma mittesiduvaid õigusakte, mis võivad otsustavalt mõjutada liidu seadusandja vastu võetud õigusaktide sisu. Enamik nõukogu otsustest, millega kehtestatakse liidu seisukoht piirkondlikes kalandusorganisatsioonides, mille lepinguosaline ta on, tuleb läbi vaadata enne kõnealuste piirkondlike kalandusorganisatsioonide 2024. aasta koosolekut. Seetõttu tuleks liidu poolt kõigis piirkondlikes kalandusorganisatsioonides ja piirkondlikes kalandusasutustes võetavate seisukohtade ulatuslikumaks kooskõlastamiseks ja muutmisprotsessi ühtlustamiseks käesolev nõukogu otsus läbi vaadata hiljemalt enne WECAFC 2024. aasta koosolekut.

(6)Liidu välisasjade ja julgeolekupoliitika kõrge esindaja ning komisjoni ühisteatises „Rahvusvaheline ookeanide majandamine: Ookeanide tulevikku hõlmav kava“ ja nõukogu järeldustes selle kohta on sätestatud, et liidu poolt kõnealustel foorumitel võetud meetmete hulgas on kesksel kohal selliste meetmete edendamine, millega toetatakse ja suurendatakse piirkondlike kalandusorganisatsioonide tõhusust ning vajaduse korral parandatakse nende juhtimist ja edendatakse koostööd peamistes ookeanipiirkondades, et kõrvaldada piirkondlikke majandamisalaseid puudujääke.

(7)Komisjoni teatises Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa strateegia plasti kohta ringmajanduses“ on sedastatud, et tuleks võtta konkreetsed meetmed, mille eesmärk on vähendada plasti- ja merereostust ning samuti püügivahendite merel kaotamist või sinna jätmist.

(8)Arvestades kalavarude muutuvat iseloomu WECAFC piirkonnas ja vajadust võtta liidu seisukohas arvesse uusi arenguid, sealhulgas uut teaduslikku ja muud asjakohast teavet, mis esitatakse enne WECAFC koosolekuid või nende käigus, tuleks kehtestada 2019.–2023. aastaks menetlused liidu seisukoha iga-aastaseks täpsustamiseks, mis on kooskõlas Euroopa Liidu lepingu artikli 13 lõikes 2 sätestatud liidu institutsioonide vahelise lojaalse koostöö põhimõttega,

ON VASTU VÕTNUD KÄESOLEVA OTSUSE:

Artikkel 1

Euroopa Liidu nimel Kesk-Atlandi lääneosa kalanduskomisjoni (WECAFC) istungitel võetav seisukoht on esitatud I lisas.

Artikkel 2

WECAFC istungitel võetavat liidu seisukohta täpsustatakse igal aastal vastavalt II lisale.